રોગી જો હસતા ખીલતા ગુલાબના ફૂલ જેવો આનંદિત રહેવાનો પ્રયાસ કરે અને ગુલાબના ફૂલના સુગંધી વાતવરણ જેવો પમરાટ પ્રસરાવી ઉલ્લાસમય વાતવરણ ઊભું કરી શકે તો રોગી ગુલાબના ફૂલ જેવી ખિલખિલાટભરી ગુલાબી તંદુરસ્તી પામવા નસીબદાર બનતો હોય છે. ભાગ્યે જ કોઈ એવી વ્યક્તિ હશે કે જેને ખીલતો બગીચો ન ગમતો હોય! આખા દિવસના માનસિક કે શારીરિક થાકને ઉતારવા વ્યક્તિ મોટે ભાગે લીલાછમ હરિયાળા બગીચામાં બેસવા કે ફરવા જવાનું વિશેષ પસંદ કરતી હોય છે અને એમાંય આવા બગીચામાં ગુલાબના છોડોની કતારો ઉપર હીંચકતાં ગુલાબોનાં ફૂલોનું અનુપમ કુદરતી સૌંદર્ય મનને ઔર બહેકાવી શરીર અને મનને અજબ પ્રફુલ્લિત બનાવી કોઈ નવી તાજગી અને સ્ફૂર્તિનો ધોધ અનુભવવા માણવા મળતો હોય છે.